Indlæg fra Dansk Aktionærforening, v. direktør Mikael Bak

(Svar i kursiv)

Tak til ledelsen for en god og fyldestgørende beretning.

*[Dette afsnit måtte ændres, da formanden startede med at sige, at man overvejer at droppe den fysiske generalforsamling til næste år, og at man søger bemyndigelse til en fuld elektronisk generalforsamling]* Og tak til Danske Bank for at gå forrest og sikre, at vi igen i år afholder generalforsamlingen i et hybrid-format, dvs. både online og fysisk. Det er bestemt værdsat, og det er en vigtig del af aktionærdemokratiet anno 2023. Et aktionærdemokrati, hvor investorerne både kan være med digitalt, men også fysisk. Hvor vi ansigt til ansigt her i salen kan møde hinanden og ledelsen denne ene gang om året, og drøfte selskabets udvikling og vigtige forhold. Uden indblanding fra pressen og andre. Lad os holde fast i dette, da det vidner om transparens og åbenhed, og er med til at sikre en god og tæt relation til aktionærerne.

*MB var på talerstolen to gange for at få præciseret at DAF finder at det er helt centralt for aktionærdemokratiet at man BÅDE kan møde online og fysisk. Jf. debatten i medierne med DAFs synspunkter.*

På resultatsiden var 2022 et skuffende år. Som vi har hørt, var det er år præget af både en svær krise i den globale økonomi, krigen i Ukraine, og ikke mindst på de interne linjer også oprydningen efter hvidvasksagen. Aktiekursen steg dog ca 20% i et år, der ellers bød på megen tilbagegang på aktiemarkedet. Og det var jo ikke så ringe endda.

Antallet af private investorer i banken ligger fortsat højt, og der er stigende tro på at banken har et vækstpotentiale. En del analytikere mener, at banken har et betydeligt kurspotentiale. Nu er det så opgaven, at få det forløst.

Der har været en del fokus på bankens engagementer indenfor det bæredygtige område. Og der er også emner, der er på agendaen i dag. Der skal herfra til en start lyde respekt for, at banken rent faktisk har fremlagt en klimaplan, som af nogle er blevet kaldet ambitiøs, og af andre har fået kritik. Det vil jeg gerne knytte et par kommentarer til.

Fra de mange private investorer skal der ikke herske tvivl om, at vi sætter vi pris på - ja, vi forudsætter - at de selskaber, som vi investerer i opfører sig ordentligt. Også Danske Bank. Og der skal være plads til debat og kritik. Men vi er dog samtidig betænkelige ved, hvis Danske Bank og generalforsamlingen her bliver en kampplads for det, som vi opfatter som en hel sektors opgave og udfordringer med at tilpasse sig nye krav og standarder, og at opnå enighed om, hvordan man egentlig definerer bæredygtighed. Vi mener, at det er emner der i høj grad også kræver at Finans Danmark og det politiske Danmark tager del. Det tjener ikke selskabets bedste, hvis en ideologisk krig skal udkæmpes netop her. Samtidig skal der ikke herske tvivl om, at vi lægger vægt på, at Banken er lydhør, og år for år forbedrer sig. Til gavn for miljøet, samfundet og for investorerne.

Afslutningsvis har jeg tre spørgsmål, som jeg gerne vil bede om ledelsens svar på:

1) Først et meget aktuelt emne; I hvilket omfang ser banken, at den krise som vi i disse uger ser i bl.a. den amerikanske banksektor, med Silicon Valey Banks konkurs, kan få indvirkning direkte (eller indirekte) på bankens forretninger og udvikling?

*Her kommenterede ledelsen, at man mener at banken er sund og balanceret, og at det ikke får indvirkning på Danske Banks forretning. Men at man følger det nøje.*

2) Aktiekursen er normalt en god temperaturmåler på den forventede udvikling. Pilen har peget op for Danske Bank i de seneste kvartaler. Som nævnt blandt andet p.g.a. hvidvasksagens afslutning. Men sikkert også drevet af de stigende renter og bankens præcisering af en forventet egenkapitalforrentning på 8,5-9% i 2023.

Hvad er jeres egne forventningerne til Danske Banks egenkapitalforretning på længere sigt, fx 3-5 år frem? Går I efter at komme foran eller på niveau med de store skandinaviske konkurrenter eller ligge et niveau under?

*Der blev henvist til, at man i sommeren 2023 vil fremlægge sin nye strategi, og at man vil fortsætte ad den vejen man er på.*

3) Forleden talte jeg med en analytiker, og vi drøftede bl.a. Danske Bank og ikke mindst den nye tid efter afslutningen af hvidvasksagen. Hans udtrykte sig meget klart med disse ord: ”Vi har brug for, at Danske Bank kommer længere frem i bussen! Det må vi kunne forvente, nu hvor de for nylig har betalt det der vel nok kan betegnes som Danmarks dyreste busbillet.”

Tiden er inde til at komme tilbage mod en absolut førerposition i sektoren og vise det mod og den dygtighed der kræves. Spørgsmålet er, hvilke tre væsentligste parametre som for alvor skal differentiere og kendetegne banken om 3-5 år, så både indtjeningen og aktiekursen til den tid kan leve op til investorernes forventninger. Hvad skal der til? Man fristes til at bede direktøren eller formanden komme op foran i bussen og tage mikrofonen, for at sætte et par ord på dette.

*Også her blev der i store træk henvist til at den nye strategiplan vil fortælle mere om fremtidens visioner. Alt i alt blev indlæg og svar fokuseret på vores protest mod en nedlæggelse af den fysiske generalforsamling og et velmodtaget indlæg generelt.*

Med disse ord vil jeg gerne ønske Danske Bank og alle de ansatte held og lykke med det kommende år. Vi glæder os til at se jer igen ansigt til ansigt også i 2024,

Tak for ordet.